Συναγερμός σήμανε στο Δήμο Λάρισας – Σε καραντίνα τέθηκε πριν από λίγο μεγάλο τμήμα του οικισμού των Ρομά στη συνοικία της Νέας Σμύρνης – Αφορά τις οδούς Σωκράτους, Πλάτωνος μέχρι την 110 Π.Μ, Καραμανλή, Δανάης, Καράγιωργα

Η επίσημη ανακοίνωση της Πολιτικής Προστασίας

Λόγω αυξημένου επιδημιολογικού φορτίου και πολλαπλασιαστή που προέκυψε από τα αποτελέσματα των τεστ που πραγματοποιήθηκαν μετά την ιχνηλάτιση του χθεσινού θετικού κρούσματος στον οικισμό Ρομά της συνοικίας Νέας Σμύρνης Λάρισας, με εντολή του Υφυπουργού Πολιτικής Προστασίας και Διαχείρισης Κρίσεων Νίκου Χαρδαλιά και απόφαση του Γενικού Γραμματέα Πολιτικής Προστασίας Βασίλειου Παπαγεωργίου και κατόπιν σχετικής επικοινωνίας με τον Περιφερειάρχη Θεσσαλίας Κωνσταντίνο Αγοραστό και το Δήμαρχο Λάρισας Απόστολο Καλογιάννη αποφασίζεται:

Η κήρυξη σε Κατάσταση Έκτακτης Ανάγκης Πολιτικής Προστασίας του ανωτέρω οικισμού για λόγους Δημόσιας Υγείας.

Η προσωρινή επιβολή περιορισμού κατ’ οίκον των κατοίκων του οικισμού και η προσωρινή άρση της δυνατότητας μετακίνησης τους εκτός της γεωγραφικής περιμέτρου που ορίζεται από τις οδούς Σωκράτους – Πλάτωνος – Λεωφόρο Καραμανλή – Δανάης – Σάκη Καράγιωργα και αφορά οικισμό Ρομά της συνοικίας Νέας Σμύρνης δεξιά και αριστερά της Λεωφόρου Καραμανλή (με κατεύθυνση προς Θεσσαλονίκη) που γειτνιάζει με την 110 Πτέρυγα Μάχης.

Η λήψη μέριμνας από την Περιφέρεια Θεσσαλίας και το Δήμο Λάρισας για την τροφοδοσία και την παροχή ειδών πρώτης ανάγκης (τρόφιμα, φάρμακα κ.α.) των κατοίκων του οικισμού και για την κάθε είδους συνδρομή σε περιπτώσεις κατοίκων χρονίως πασχόντων και αναξιοπαθούντων.

Η λήψη μέριμνας της Περιφερειακής Διοίκησης Πυροσβεστικών Υπηρεσιών Θεσσαλίας για συνδρομή σε προσωπικό και μέσα, όπου και όταν απαιτηθεί.

Η επιτήρηση και ανάληψη κάθε αναγκαίας ενέργειας από τη Γενική Περιφερειακή Αστυνομική Διεύθυνση Θεσσαλίας για την τήρηση του κατ’ οίκον και γεωγραφικού περιορισμού των κατοίκων του οικισμού.

Η εν λόγω κήρυξη ισχύει από σήμερα 09-4-2020 και ώρα 23.00 έως και 23-04-2020, οπότε και θα επανεκτιμηθεί η άρση ή η παράτασή της.

Το χρονικό

Στην ιχνηλάτηση των επαφών του 32χρονου Ρομά που βρέθηκε θετικός στον Covid-19 προχώρησε σήμερα το πρωί κλιμάκιο γιατρών από την Διεύθυνση Δημόσιας Υγείας της Περιφέρειας Θεσσαλίας σε συνεργασία με τον καθηγητή Υγιεινής και Επιδημιολογίας του Πανεπιστημίου Θεσσαλίας και μέλος της Επιτροπής εμπειρογνωμόνων του ΕΟΔΥ κ. Χρήστο Χατζηχριστοδούλου.

20 θετικά κρούσματα στον κορωνοϊό

Οι γιατροί ακολουθώντας τις οδηγίες του Εθνικού Οργανισμού Δημόσιας Υγείας μετέβησαν στη συνοικία της Νέας Σμύρνης, όπου κατοικεί ο 32χρονος και πήραν συνολικά 30 δείγματα από τις ονομαζόμενες «στενές επαφές» του κρούσματος, στο οικογενειακό και φιλικό του περιβάλλον.

Σύμφωνα με τα επίσημα αποτελέσματα βρέθηκαν 20 θετικά κρούσματα στον κορωνοϊό.

Η εξέλιξη αυτή είχε ως αποτέλεσμα να τεθεί πριν από λίγο ένα τμήμα του οικισμού των Ρομά σε καραντίνα. Αφορά τις οδούς Σωκράτους, Πλάτωνος μέχρι την 110 Π.Μ, Καραμανλή, Δανάης, Καράγιωργα.

Τελευταία ενημέρωση: 23.55′

Διαβάστε επίσης

Κορωνοϊός: Ξεκίνησε η ιχνηλάτηση επαφών του 32χρονου στον οικισμό Ρομά

Κλιμάκιο γιατρών της Περιφέρειας Θεσσαλίας και του ΕΟΔΥ στη Νέα Σμύρνη